钦定古今图书集成/明伦汇编/氏族典/第353卷 > 《郑樵通志》 > 留从效
## 钦定古今图书集成/明伦汇编/氏族典/第353卷 > 《郑樵通志》 > 留从效

按《宋史漳泉世家》：“从效，泉州永春人。颇知书，好兵法。
唐末，王审知据有福建之地。晋天福末，审知子延政
为建州刺史。王氏失国，郡逆分据，时从效为泉州散
指挥使，图复王氏，募敢死士，得陈洪进等五十二人，
夜持白梃逾城入，擒黄绍颇斩之，立延政从子继勋
为刺史，从效自署为统帅。继勋令送绍颇首于建州”，
奉延政为主，延政遂送款于江南李景。从效以兵劫
继勋送江南，自领漳、泉二州留后。李景即建泉州为
清源军，授从效节度、泉漳等州观察使。景累授从效
同平章事，封鄂国公，晋江王。从效出自寒微，知人疾
苦，在郡专以勤俭养民为务。宋初，上表称藩，贡奉不
绝。会李景迁洪州，从效疑景讨己，颇惧，遣其从子绍
𫓹赍厚币献景，又遣使假道吴越入贡，《太祖》特命使
厚赐以抚之，使未至，从效疽发背卒。从效无嗣，以兄
从愿之子绍𫓹、绍镃为子。